
Merre tart a földrajzoktatás? - A közoktatási földrajzi tartalmak átalakulása

A közoktatást érintő változások a földrajzra is hatással vannak. Számos vizsgálat látott már napvilágot a témában, azonban érdembeli lépések a földrajz presztízsének javítása érdekében nem történtek.
Kutatómunkámat a földrajzoktatás helyzetének vizsgálatával kezdtem meg, ami iránt érdeklődésemet a tárgy szeretete és a választott hivatásom erősítette meg. Fő célkitűzésem az volt, hogy választ kapjak arra a kérdésre, hogy merre tart a földrajzoktatás. Ehhez a szakirodalmi áttekintés után feltártam a tárgy jelenlegi helyzetét, amely megközelíthető az óraszámok, az érettségi vizsgán betöltött szerep, a társadalom véleménye és a belső aránybeli változások irányából is. A tantervek elemzése mellett saját adatgyűjtésen alapuló empirikus vizsgálatokat is végeztem diákok, egyetemisták és földrajz szakos tanárok körében.
Az érettségi vizsgán sokáig a legnépszerűbb választott tantárgy volt. Ez a népszerűség azonban az előrehozott érettségi vizsga lehetőségének megszűnésével a jövőben csökkenni fog. A társadalom különböző szegmensei által történő fontossági megítélés szerint a többi tantárgy között a középmezőnyben áll, míg a földrajzi ismereteket a mindennapi életben jól használhatónak vélik. Korábbi vizsgálatom alapján elmondható, hogy a diákok érdeklődésének a középpontjában a térképészet, a Magyarország földrajza, a környezetvédelem, a regionális gazdaságföldrajz és az általános társadalomföldrajz áll. A 2012-ben kiadott tantervek módosításai csak részben illeszkednek a tanulói elvárásokhoz, ugyanis a regionális földrajz aránya növekedett, viszont az általános társadalomföldrajzé lecsökkent. A társadalom földrajzi tudása az utóbbihoz sorolható világgazdasági ismeretekben mutat a legnagyobb hiányosságot, ami a tantervi módosítások következtében valószínűleg nem is fog változni a jövőben. A földrajztanárok körében végzett felmérésből kiderült, hogy ők leginkább a tananyag mennyiségében, zsúfoltságában, az alacsony óraszámokban látják a nehézségeket, amelyekből kifolyólag nem jut elég idő az elmélyítés folyamatára, illetve nem is jósolnak pozitív irányú elmozdulást a jövőben.
Arra, hogy merre tart a földrajzoktatás, nehéz lenne most egyértelmű választ adni. Véleményem szerint jelenleg inkább egy helyben áll, az pedig, hogy ez pozitív vagy negatív irányba fog elmozdulni, néhány éven belül fog kiderülni.



